text: Cristóbal Parralo diu que la seva dimissió respon al canvi de model esportiu de l'Espanyol
  Després de gairebé dues temporades com a director esportiu de l'Espanyol, un comunicat ha servit a Cristóbal Parralo per explicar les causes de la seva dimissió irrevocable. Parralo diu que se'n va pel canvi de model esportiu del club blanc-i-blau, s'ha queixat també de les intromissions que ha rebut la seva feina i ha afegit que no s'ha sentit acompanyat. A l'espera del nou director esportiu, el fins ara secretari tècnic, Albert Valentín, té tots els números per fer-se càrrec de l'àrea esportiva.
  06/03/2006 - 00.00 Actualitzat 06/03/2006 - 16.49
  Cristóbal va prendre la decisió divendres davant de les declaracions del president Daniel Sánchez Llibre que pensava renovar l'entrenador Miguel Ángel Lotina.
  El motiu principal de la dimissió de Cristóbal Parralo són les intromissions en la seva feina. A la roda de premsa d'aquest dilluns al migdia, Cristóbal ha insistit molt en aquest fet. No ha donat noms, però sí que s'ha referit al nou vicepresident esportiu, Sebastià Javier.
  Cristóbal diu que no pot admetre que des del club es filtrin informacions de la secretaria tècnica, com ara negociacions per fitxar o renovar jugadors.
  Cristóbal Parralo ha negat que tingui una mala relació amb l'actual entrenador, Miguel Ángel Lotina. Diu que avui han estat xerrant i que la continuïtat del tècnic no ha influït en la seva decisió de marxar. Cristóbal diu també que ell i el club tenen maneres i criteris diferents i que el model de treball està canviant.
  Cristóbal va arribar al club al novembre del 2003 de la mà de l'extècnic Luis Fernández. Mesos després va substituir Miquel Corominas a la direcció esportiva. En dos anys al càrrec, s'han fitxat 22 jugadors i s'han invertit 16 milions d'euros. Cristóbal ha fet una valoració positiva de la seva tasca. Diu que assumeix la responsabilitat de tots els fitxatges i que està convençut que tard o d'hora l'actual plantilla donarà bons resultats.
  Cristóbal Parralo renuncia al contracte que tenia fins al 2007. Diu que se'n va sol i que no sap què faran la resta dels seus col·laboradors. Mentre no trobin relleu, el club deixarà la secretaria tècnica en mans d'Albert Valentín, Toni Giménez i Joan Carrillo.
  Cristóbal, per cert, ha fet aquesta roda de premsa a Montjuïc. No hi era el president Daniel Sànchez Llibre. El conseller delegat José Luis Morlanes era a la sala de premsa, però no s'ha assegut a la taula al costat de Cristóbal Parralo.